
[bookmark: TextBodyBegin]Az Európai Parlament,
–	tekintettel eljárási szabályzata 150. cikkének (5) bekezdésére és 136. cikkének (4) bekezdésére,
A.	mivel a szudáni fegyveres erők és a Gyorsreagálású Támogató Erők (Rapid Support Forces, RSF) közötti konfliktus a világ legnagyobb humanitárius válságává eszkalálódott, amelynek következtében több mint 33 millió ember – köztük 16 millió gyermek – szorul segítségre, milliók éheznek és kényszerülnek lakóhelyük elhagyására;
B.	mivel az RSF ostrom alá vette el-Obeidet, és jelentések szerint egy küszöbön álló szárazföldi offenzívát készítenek elő; mivel nemzetközi szereplők arra figyelmeztetnek, hogy el-Obeidben tömeges atrocitások veszélye áll fenn, és 500 000 civil élete forog kockán;
C.	mivel az ENSZ független tényfeltáró missziója megállapította, hogy az RSF által el-Fásir elfoglalásakor elkövetett cselekmények a népirtás jegyeit viselik magukon, és további háborús bűncselekmények veszélyére figyelmeztet; mivel a nemi erőszakot és a szexuális erőszak egyéb formáit háborús fegyverként használják;
D.	mivel az el-Obeid elleni dróntámadások civilek életét követelték, megrongálták a város áram- és üzemanyag-ellátását, elvágták a vízellátást és megakadályozták az életmentő alapvető szükségleti cikkekhez való hozzáférést; mivel Szudán egészségügyi rendszere az összeomlás szélén van;
E.	mivel hiteles jelentések arra utalnak, hogy az RSF külső támogatást kap, többek között külföldi katonai vállalkozókon keresztül és katonai felszerelések szállítása révén, az ENSZ fegyverembargóját megsértve;
1.	a leghatározottabban elítéli a Szudánban elkövetett háborús bűncselekményeket és emberiesség elleni bűncselekményeket, különösen az RSF által el-Obeid ellen indított, jelenleg is zajló ostromot, és ismét felszólítja a nemzetközi közösséget, hogy akadályozza meg az el-fásiri mészárlás megismétlődését, és kényszerítse az RSF-et el-Obeid ostromának feloldására;
2.	nyomatékosan kéri az összes harcban álló felet, hogy tartsanak tűzszünetet, tartsák tiszteletben a nemzetközi humanitárius jogot, és haladéktalanul vessenek véget a polgári lakosság elleni támadásoknak, beleértve a szexuális erőszakot és az éheztetést is;
3.	felhívja az EU-t, hogy sürgősen növelje a Szudánnak, többek között a szexuális erőszak túlélőinek, az éhezőknek, a belső menekülteknek és a menekülteknek nyújtott humanitárius támogatást; kéri, hogy nyújtsanak közvetlen finanszírozást az Emergency Response Rooms kezdeményezések és más helyi frontvonalbeli szervezetek számára; hangsúlyozza, hogy humanitárius folyosókra van szükség a civilek evakuációs útvonalainak, valamint annak biztosítása érdekében, hogy a humanitárius segély a frontvonalakon és országhatárokon keresztül eljusson el-Obeidbe;
4.	sürgeti az EU-t, hogy vegyen részt az Afrikai Unió (AU) és az ENSZ azon erőfeszítéseiben, amelyek célja együttműködés kialakítása a háborúzó felekkel a tűzszünet elérése érdekében, és hogy támogassa a polgári vezetésű békefolyamatot; felhívja az EU-t, hogy vezessen be célzott szankciókat a Szudánban elkövetett háborús bűncselekményekért felelős szervezetekkel és személyekkel szemben;
5.	elítél minden, a háborút szító külső beavatkozást; sürgeti az összes államot, köztük az Egyesült Arab Emírségeket is, hogy hagyjanak fel az RSF finanszírozásával, fegyverellátásával vagy egyéb támogatásával; sürgeti az EKSZ-t és a Tanácsot, hogy vessenek ki szankciókat az ENSZ fegyverembargójának megsértéséért felelős személyekre, szervezetekre, külső támogatókra és biztonsági magánvállalatokra, például a Global Security Services Groupra, és hogy az Egyesült Nemzetek Biztonsági Tanácsával együttműködve terjesszék ki az embargót Szudán egész területére;
6.	követeli, hogy az összes elkövetőt vonják felelősségre, és indítsanak független vizsgálatot az állítólagos háborús bűncselekmények ügyében; sürgeti az EU-t, hogy pénzügyileg és politikailag támogassa ezeket az erőfeszítéseket, szorgalmazza a Nemzetközi Büntetőbíróság joghatóságának kiterjesztését Szudán egész területére, támogassa az ENSZ tényfeltáró missziójának megbízatását, és fontolja meg az RSF felvételét az EU terrorista szervezeteket felsoroló listájára;
7.	utasítja elnökét, hogy továbbítsa ezt az állásfoglalást a Tanácsnak, a Bizottságnak, a szudáni hatóságoknak, az Afrikai Uniónak és az ENSZ főtitkárának.

